วันเปนเตกอสเต

ขณะที่เราเตรียมตัวรับฟังคำบอกเล่าจากพระคัมภีร์เรื่องวันเปนเตกอสเต ให้สังเกตการหายใจของเรา เมื่อหายใจเข้าจงวอนขอพระจิตของพระเจ้าให้เสด็จมาประทับเต็มเปี่ยมในตัวเรา เมื่อหายใจออกให้ปลดปล่อยความคิดและความวิตก กังวลใจทั้งหมดของเรา เพื่อพร้อมรับการทรงนำขององค์พระจิตเจ้า

Lectio : พระเจ้าตรัส

กิจการอัครสาวก **2:1-13**

เมื่อวันเปนเตกอสเตมาถึง บรรดาศิษย์ทุกคนมาชุมนุมในสถานที่เดียวกัน ทันใดนั้นมีเสียงจากฟ้าเหมือนเสียงลมพัดแรงกล้าทุกคนที่อยู่ในบ้านได้ยิน เขาเห็นเปลวไฟลักษณะเหมือนลิ้นแยกไปอยู่เหนือศีรษะของเขาแต่ละคน ทุกคนได้รับพระจิตเจ้าเต็มเปี่ยม และเริ่มพูดภาษาอื่น ๆ ตามที่พระจิตเจ้าประทานให้พูด

ขณะนั้นที่กรุงเยรูซาเล็มมีชาวยิวผู้เลื่อมใสศรัทธาในพระเจ้ามาจากทุกชาติทั่วโลก เมื่อประชาชนได้ยินเสียงนี้ จึงมาชุมนุมกันจำนวนมาก รู้สึกฉงนสนเท่ห์เพราะแต่ละคนได้ยินคนเหล่านี้พูดภาษาของตน และประหลาดใจอย่างยิ่ง กล่าวว่า “ทุกคนที่กำลังพูดอยู่นี้เป็นชาวกาลิลีมิใช่หรือ แล้วทำไมเราแต่ละคนจึงได้ยินเขาพูดภาษาท้องถิ่นของเราเล่า เราชาวปาร์เธีย ชาวมีเดีย และชาวเอลาม บางคนอาศัยอยู่ในเขตเมโสโปเตเมีย แคว้นยูเดีย แคว้นคัปปาโดเซีย แคว้นปอนทัสและแคว้นเอเชีย แคว้นฟรีเจียและแคว้นปัมฟีเลีย บางคนมาจากประเทศอียิปต์และเขตของประเทศลิเบีย รอบ ๆ เมืองไซรีน บางคนมาจากกรุงโรม ทั้งชาวยิวและผู้กลับใจเข้านับถือลัทธิยิวบางคนเป็นชาวเกาะครีตและชาวอาหรับพวกเราได้ยินคนเหล่านี้ประกาศกิจการอันยิ่งใหญ่ของพระเจ้าเป็นภาษาของเรา” ทุกคนประหลาดใจและฉงนสนเท่ห์พูดกันว่า “นี่หมายความว่าอย่างไร” แต่บางคนหัวเราะเยาะ กล่าวว่า “พวกนี้ดื่มเหล้ามากเกินไป”

เข้าใจความหมายของพระวาจา

พระคัมภีร์ใช้ไม่กี่ประโยคบอกเล่าเหตุการณ์ในวันเปนเตกอสเต ซึ่งทำให้พระศาสนจักรระเบิดตัวออกมาด้วยชีวิตพระเจ้า แต่สิ่งสำคัญของเหตุการณ์นี้ คือพระจิตเจ้าได้ประทานอำนาจให้แก่บรรดาศิษย์ และผลที่เกิดขึ้นนี้ ดำเนินต่อไปตลอดหนังสือกิจการอัครสาวกและเข้าสู่สหัสวรรษที่สาม การโปรดศีลล้างบาปให้พระศาสนจักรด้วยไฟแห่งพระจิตเจ้า รวมตัวกับเปลวไฟแห่งพระหรรษทานจากการสิ้นพระชนม์และการ กลับคืนพระชนมชีพของพระคริสตเจ้า และเป่าพลังของพระเจ้าเข้าสู่พระศาสนจักรเกิดใหม่นี้

ลูกาบรรยายการเสด็จมาของพระจิตเจ้าว่าเกิดขึ้นควบคู่กับวันฉลองของชาวยิว เปนเตกอสเตเป็นวันที่นำผู้แสวงบุญชาวยิวจำนวนมากเข้ามาในกรุงเยรูซาเล็มจากทั่วโลก เพื่อระลึกถึงวันที่พระเจ้าประทานธรรมบัญญัติแก่ชาวอิสราเอลบนภูเขาซีนาย ในเวลานั้น พระเจ้าทรงสถาปนาพันธสัญญาบนภูเขา ห้าสิบวันหลังจากชาวยิวถวายลูกแกะเป็นเครื่องบูชาปัสกาในอียิปต์ บัดนี้ พระเจ้าทรงสถาปนาพระศาสนจักรขึ้นในห้องชั้นบน ห้าสิบวันหลังจากลูกแกะของพระเจ้าถูกถวายเป็นเครื่องบูชาบนไม้กางเขน ในเวลานั้น พระเจ้าเสด็จลงมาบนภูเขาซีนายพร้อมกับเสียงดังน่ากลัวและไฟที่แปลกประหลาด(อพย 19:16-19) บัดนี้ พระจิตของพระเจ้าก็เสด็จลงมายังกรุงเยรูซาเล็มพร้อมกับเครื่องหมายของไฟ และเสียงดังเหมือนลมที่พัดแรงกล้า ในวันเปนเตกอสเตครั้งใหม่นี้ การเสด็จมาของพระจิตเจ้าทำให้เกิดจุดเริ่มต้นใหม่ในประวัติศาสตร์ความรอดพ้น คือกำเนิดของพระศาสนจักร ให้เป็นประชากรของพระเจ้าทั้งโลก

การกล่าวถึงชนชาติต่างๆ - ทั้งจากตะวันออก ตะวันตก เหนือ และใต้ - เป็นการทำนายถึงความเป็นสากลของพันธกิจของคริสตศาสนา บาปได้แบ่งแยกมนุษยชาติ ดังจะเห็นได้จากเรื่องของหอบาเบล ซึ่งทำให้เกิดภาษามากมาย การแบ่งแยก และความเข้าใจผิด เปนเตกอสเตเป็นเครื่องหมายของเอกภาพของมนุษยชาติในอนาคต เมื่อแต่ละบุคคลในฝูงชนจากนานาชาตินี้ ได้ยินอัครสาวกพูดเป็นภาษาของเขา

พระวรสารของลูกาเริ่มต้นว่า พระจิตเจ้าทรงแผ่เงาเหนือพระนางมารีย์ เพื่อให้พระนางนำพระคริสตเจ้าเข้ามาในโลก ในหนังสือกิจการอัครสาวก ลูกาเริ่มต้นด้วยเรื่องของพระจิตเจ้าองค์เดียวกันนี้ ผู้เสด็จลงมาเหนืออัครสาวกเพื่อให้กำเนิดพระศาสนจักร พระจิตเจ้าทรงสร้างพระกายของพระคริสตเจ้าขึ้นภายในครรภ์ของพระนางมารีย์ฉันใด บัดนี้พระจิตเจ้าก็ทรงสร้างพระกายทิพย์ของพระคริสตเจ้าขึ้นมาในโลกฉันนั้น พระศาสนจักรจึงปฏิสนธิด้วยพระจิตเจ้า ประชาชนรู้สึกฉงนสนเท่ห์ งุนงง และถามกันและกันว่า “นี่หมายความว่าอย่างไร” เรื่องราวในหนังสือกิจการอัครสาวกหลังจากนั้นบอกเล่าความหมายของเปนเตกอสเต โดยเล่าเรื่องพันธกิจของพระศาสนจักรที่พระจิตเจ้าทรงนำทาง นี่คือเรื่องซึ่งเราแต่ละคนมีส่วนร่วมในฐานะบุคคลที่ได้รับศีลล้างบาป และศีลกำลังในพระจิตเจ้า

**Meditatio :** มองชีวิตของเราโดยมีพระวาจานำทาง

ไตร่ตรองบทอ่านจากพระคัมภีร์และภาพศักดิ์สิทธิ์นี้ ที่เขียนขึ้นโดยได้รับการดลใจจากพระจิตเจ้า ในบริบทของพระศาสนจักรที่พระจิตเจ้าทรงนำทาง พิจารณาว่าพระเจ้าทรงกำลังนำทางเราอย่างไร ให้เราเข้าใจพระศาสนจักรมากขึ้น และมีความปรารถนาจะมีส่วนร่วมในชีวิตพระศาสนจักรมากขึ้น

๐ ในหนังสือกิจการอัครสาวก พระจิตเจ้าทรงแสดงการประทับอยู่ของพระองค์ในรูปของลมและไฟ เมื่อพระเยซูเจ้าทรงรับพิธีล้าง พระจิตเสด็จลงมาเหนือพระองค์ในรูปของนกพิราบ ในพระวรสารของยอห์น พระเยซูเจ้าทรงเป่าลมเหนือบรรดาศิษย์เพื่อประทานพระจิตของพระองค์แก่พวกเขา เหตุใดพระเจ้าจึงทรงเผยแสดงการ

ประทับอยู่และพระอานุภาพของพระจิตเจ้าผ่านพลังธรรมชาติของโลกที่พระองค์ทรงสร้างขึ้น เราสัมผัสกับพระจิตเจ้าผ่านสัญลักษณ์ทางธรรมชาติและศีลศักดิ์สิทธิ์ใดบ้าง

๐ พระวรสารเสนอภาพศิษย์ของพระเยซูเจ้าว่าเป็นคนใจแคบ ไม่เข้าใจอะไรง่ายๆ ทะเยอทะยาน หวาดกลัว และไม่มีความเชื่อ แต่ในวันเปนเตกอสเต พวกเขารวมเป็นหนึ่งเดียวกัน และพร้อมจะเป็นพยานประกาศพระวรสารแก่ชาวโลก การเปลี่ยนแปลงนี้เป็นเครื่องหมายของอานุภาพของพระจิตเจ้าในการเปลี่ยนชีวิตคนอย่างไร

๐ พระอานุภาพของพระจิตเจ้าทำอัศจรรย์ทั้งในและผ่านชีวิตของศิษย์กลุ่มแรก และพระจิตเจ้าทรงทำงานเช่นเดียวกันนี้ ในและผ่านชีวิตของผู้มีความเชื่อทั้งหลายมาตลอดทุกยุคสมัย พระจิตเจ้าทรงกำลังทำอัศจรรย์อย่างไร ในและผ่านผู้มีความเชื่อในยุคปัจจุบัน

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

หลังจากฟังพระเจ้าตรัสกับเราผ่านบทอ่านจากพระคัมภีร์ ให้พิจารณาว่าเราต้องการพูดอะไรกับพระเจ้า เพื่อตอบสนองพระวาจาของพระองค์ ให้เราวอนขอพระพรจากองค์พระจิตเจ้าเพื่อจิตแห่งการภาวนาของเรา

๐ เชิญเสด็จมาพระจิตเจ้าข้า เชิญเสด็จมาประทับอยู่ทุกแห่งหนและเติมเต็มทุกสิ่ง โปรดทรงบันดาลความศักดิ์สิทธิ์ให้แก่หัวใจของข้าพเจ้าเพื่อพระสิริรุ่งโรจน์แห่งพระอาณาจักรของพระเจ้า ข้าแต่พระผู้ทรงเป็นคลังแห่งพระพรของพระเจ้า โปรดประทับอยู่ในตัวข้าพเจ้า และจุดไฟแห่งความรักของพระเจ้าขึ้นในตัวข้าพเจ้า

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

เมื่อคำภาวนาของเราเริ่มดูเหมือนว่าไม่เพียงพอ วอนขอพระจิตเจ้าให้ประทานความสามารถให้เราพักผ่อนในพระเจ้าด้วยการภาวนา เพ่งพินิจโดยไม่ต้องใช้คำพูด

๐ ให้จินตนาการนึกภาพว่า พระจิตเจ้าทรงเป็นลมที่พัดแรง ลมหายใจที่อ่อนโยน หรือไฟที่เจาะเข้าถึงภายในจิตใจ ให้พระจิตเจ้าทรงเติมเราจนเต็มเปี่ยมด้วยพระหรรษทานและความรักของพระเจ้า และวางใจว่าพระจิตของพระเจ้ากำลังสร้างเราขึ้นใหม่จากภายในสู่ภายนอก

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

พิจารณาว่า เราอยากใช้ประสบการณ์ของเรากับพระวาจาของพระเจ้าในวันนี้ เพื่อนำมาปฏิบัติในชีวิตของเราอย่างไร และให้คำมั่นว่าจะเปลี่ยนด้านหนึ่ง ในชีวิตของเรา

๐ วันเปนเตกอสเต พระจิตเจ้าเสด็จมาหาบรรดาศิษย์ของพระเยซูเจ้า ด้วยพลังของลมที่พัดแรงกล้า และทำให้เขาลุกร้อนด้วยความกระตือรือร้น ที่จะทำงานเพื่อพระราชัยของพระเจ้า เราจะกระตุ้นพระพรแห่งการรับใช้ที่พระหรรษทานของพระจิตเจ้าปลูกฝังไว้ในตัวเราได้อย่างไร

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@